Karin Nødgaard (DF), 2010-04-22:
Dansk Folkeparti hilser enhver lejlighed til at drøfte kulturpolitik meget velkommen.
Det gælder, når det er om specifikke emner, som det jo oftest er her i salen, men også, når det er den mere generelle drøftelse om den kulturpolitiske situation nu og i fremtiden.
Jeg synes dog, at overskriften på denne forespørgselsdebat antyder, at det udelukkende er problemer, vi står over for, i og med at der står »hvorledes disse kan imødegås«.
Min opfattelse af ordet udfordringer er, at det er noget, man tager fat på og går løs på med krum hals.
Det er noget, man gerne vil have.
Det gælder som enkelt individ og også som politisk arbejdsområde.
Vil man videre frem, skal der være udfordringer.
Forslagsstillerne tænker måske mere i barrierer, hvilket vi har set og hørt i adskillige kulturdebatter de seneste par år.
Der er ikke tvivl om, at finanskrisen også har påvirket og berørt kulturen, og det ville være utænkeligt, at kulturen som så mange andre områder i vores samfund ikke skulle blive berørt.
Måske kom krisen til at ramme kunst- og kulturlivet senere end så meget andet, og det har uden tvivl givet kulturlivet et pusterum og lidt mere tid til at vænne sig til realiteterne.
Der er en bestemt overlevelsesmekanisme i kulturen og blandt dens aktører, og faktisk ser vi i en krisetid, at der ændres på forbrugeradfærden, hvilket faktisk også kan komme kulturen til gavn.
Jeg tror, at kulturen har godt af udfordringer.
Tider skifter, og derfor er der ændrede vilkår at forholde sig til og agere ud fra.
Der vil være behov for nytænkning og omstillingsparathed, hvilket jeg tror på sigt faktisk vil kunne have en positiv effekt og effektivisere nogle af de mange kulturinstitutioner, der findes i Danmark.
Vi har alle indimellem behov for forandringer, og jeg tror, det er meget væsentligt, at man er bevidst om, at det somme tider er nogle udefra kommende faktorer, der spiller ind og er afgørende for, at der sker ændringer.
Kulturen betyder meget for Dansk Folkeparti.
Vi har gennem de år, vi har været en del af det politiske billede i Danmark, ikke lagt skjul på, at kultur og den kulturarv, vi har, er noget, der skal værnes om, og som har krav på bevågenhed.
For os er det ikke altid et spørgsmål om penge, og at der skal flere ressourcer til at styrke kulturen.
Det drejer sig også om holdninger og ansvar, en værdidebat.
Det er noget, Dansk Folkeparti lægger meget vægt på.
Vi vil selvfølgelig gerne som det parti, der sammen med regeringen nu gennem flere år har båret finanslove igennem, sætte midler af til områder, der er økonomisk trængte, eller som fortjener et økonomisk skub, selvfølgelig såfremt der er et økonomisk råderum til det.
Det er ikke nogen hemmelighed, at der gennem de seneste års finanslov har været initiativer, som ville have haft svært ved at se dagens lys, hvis ikke Dansk Folkeparti havde gjort en indsats.
Det kan være initiativer for børn og unge, kulturbevaring eller andre områder, som skulle have en chance for at klare sig i f.eks. overgangsfaser.
Når det så er nævnt, vil jeg gerne opfordre til, at der også fra alle partiers side gøres lidt mere ud af, at der tages den her værdidebat, hvor vi får en større klarhed over, hvad det er, vi gerne vil i fremtiden med den fælles kulturarv; hvor vi ønsker, vi skal bevæge os hen - også for at sikre, at kommende generationer vil få et ejerskab til vores fælles kulturarv.
Det synes jeg vi mangler.
Vi står dog med en udfordring i forbindelse med, at der er en tredjedel af befolkningen, som ikke tager del i kulturens mange tilbud.
Vi oplever, at befolkningen er delt op, og her mener jeg klart, at vi fra politisk side kan gøre en indsats for at forbedre den situation.
Det behøver ikke at dreje sig om ekstra penge, men måske om en holdningsændring og en omfordeling af de ressourcer, der allerede er til kulturen.
Det drejer sig også om information om, hvad der faktisk findes af tilbud, også i yderområderne.
Her har vi pligt til, at der gøres en ekstra indsats, så vi ikke ender med at have kulturløse dele af landet.
Afslutningsvis vil jeg gøre klart, at Dansk Folkeparti fortsat vil være med, når der skal drøftes initiativer på kulturområdet, og vi vil gøre alt, hvad der er muligt, for at sætte kulturen til debat og gerne være med til, at der bredt i befolkningen vil være en opfattelse af, at kultur er for alle, og at vi uanset bopæl og baggrund socialt og økonomisk er lige berettigede til at benytte de mange forskelligartede tilbud, der findes, samt fortsætte den kultur- og værdipolitiske debat, som på alle måder øger opmærksomheden på, hvor vigtig kulturen er for et godt liv.